[{"text_idx": "#000007", "text": "Ers i ni gyflwyno gwasanaeth ffeibr cyflym iawn mae\u2019r cyswllt wedi bod yn well o lawer i rai ym Mhowys ond bu\u2019n rhaid meddwl am atebion eraill mewn ardaloedd mwy gwledig."}, {"text_idx": "#000008", "text": "Roedd cymuned leol Crai ger Bannau Brycheiniog yn cael trafferth debyg i hyn. Gyda chymorth Cyngor Sir Powys ac Allwedd Band Eang Cymru gan Lywodraeth Cymru, roedd trigolion yn mynd ati ar eu liwt eu hunain i ddatblygu ffyrdd o gael band eang addas yn eu cymuned. Dyma hanes eu taith ..."}, {"text_idx": "#000010", "text": "Cynhaliwyd cyfarfod cyhoeddus yn Neuadd Cymunedol Crai\u2019n gynnar ym mis Rhagfyr i weld faint o gefnogaeth oedd yn y gymuned leol i\u2019r prosiect. Roedd y cyfarfod yn llwyddiant ysgubol gyda phobl o dros 60 o dai, ffermydd a busnesau\u2019n dweud eu bod am ymuno a\u0302\u2019r cynllun."}, {"text_idx": "#000011", "text": "Derbyniwyd ceisiadau manwl gan ddau ddarparwr oedd am gynnig gwasanaeth i\u2019r gymuned. Galwodd Pwyllgor Rheoli Neuadd Crai gyfarfod arbennig ym mis Mawrth 2017 i drafod rhinweddau\u2019r ddau gynnig. Pleidleisiodd aelodau\u2019n unfrydol o blaid penodi DyfedIT fel y darparwr gwasanaethau rhyngrwyd yr oedd y gymuned yn dymuno ei ddefnyddio."}, {"text_idx": "#000012", "text": "Mae Dyfed IT yn arbenigo mewn cysylltiadau rhyngrwyd mewn ardaloedd gwledig a\u2019u canolfan yn Sir Gaerfyrddin. Enw arall y cwmni yw Dyfed Superfast (cangen band eang gwledig DyfedIT). Mae eu rhwydwaith band eang cyflym diwifr yn cynnig cyflymder cysylltu hyd at 30Mbps, gyda data diderfyn i oddeutu 70 o danysgrifwyr preswyl a busnes."}, {"text_idx": "#000013", "text": "Cynhaliodd DyfedIT gyfarfod cyhoeddus yn y neuadd i rannu gwybodaeth am eu gwasanaeth a\u2019u cyfarpar. Roedd hwn yn gyfle i gwblhau ceisiadau am grantiau Allwedd Band Eang Cymru gan Lywodraeth Cymru i dalu am gostau gosod a rhoi\u2019r gwasanaeth ar waith. Proseswyd hyd at 70 cais ar gyfer un cynnig cymunedol ar y cyd. Mae gan y prosiect y gallu i ymestyn mwy fyth bellach ac mae disgwyl mwy o geisiadau wrth i\u2019r rhwydwaith dyfu."}, {"text_idx": "#000014", "text": "Yn dilyn cais cynllunio llwyddiannus a wnaed i Awdurdod Parc Cenedlaethol Bannau Brycheiniog, rhoddwyd mast ar fryn ym Mrychgoed. Yn ogystal, gosodwyd gorsafoedd trosi yn Neuadd y Pentref Waun Newydd ac mewn lleoedd eraill i gysylltu pob cwr o\u2019r gymuned. Mae gan danysgrifwyr dderbynnydd dysgl bach sy\u2019n cael ei gosod am ddim er mwyn cysylltu a\u0302\u2019r rhyngrwyd."}, {"text_idx": "#000015", "text": "Mae\u2019r prosiect wedi bod yn llwyddiant mawr gan ddod a\u0302 gwasanaeth rhyngrwyd cyflym trwy\u2019r gymuned a rhoddodd Newyddion BBC Wales sylw i lansiad y prosiect."}]